মনোজ বাজপেয়ী

মনোজ বাজপেয়ী (; জন্ম: ২৩ এপ্রিল ১৯৬৯) হলেন একজন ভারতীয় চলচ্চিত্র অভিনেতা। তিনি প্রধানত হিন্দি চলচ্চিত্রে কাজ করেন এবং পাশাপাশি তেলুগু ও তামিল চলচ্চিত্রে কাজ করেন। তিনি তিনবার ভারতের জাতীয় চলচ্চিত্র পুরস্কার ও চারবার ফিল্মফেয়ার পুরস্কার অর্জন করেছেন। শিল্পকলায় অবদানের জন্য ২০১৯ সালে তিনি ভারতের চতুর্থ সর্বোচ্চ বেসামরিক সম্মাননা পদ্মশ্রীতে ভূষিত হন।

বিহারের বেতিয়া শহরের নিকটবর্তী বেলওয়া গ্রামে জন্মগ্রহণকারী বাজপেয়ী শৈশব থেকেই অভিনেতা হওয়ার আগ্রহ দেখান। তিনি সতের বছর বয়সে দিল্লিতে পাড়ি জমান এবং রাষ্ট্রীয় নাট্য বিদ্যালয়ে ভর্তির আবেদন করেন। তিনি একমাত্র ব্যক্তি যিনি চারবার এই বিদ্যালয় থেকে প্রত্যাখ্যাত হন। কলেজে অধ্যয়নকালে তিনি মঞ্চে অভিনয় চালিয়ে যান। বাজপেয়ীর চলচ্চিত্রে অভিষেক ঘটে দ্রোহকাল (১৯৯৪) চলচ্চিত্রে এক মিনিটের চরিত্রে অভিনয়ের মধ্য দিয়ে এবং এরপর তিনি শেখর কাপুরের ব্যান্ডিট কুইন (১৯৯৪) চলচ্চিত্রে ডাকাত চরিত্রে একটি ছোট ভূমিকায় অভিনয় করেন। এরকম কয়েকটি অনুল্লেখ্য চরিত্রে অভিনয়ের পর তিনি ১৯৯৮ সালে রাম গোপাল বর্মার অপরাধ নাট্যধর্মী চলচ্চিত্র সত্য-তে গ্যাংস্টার ভিকু মহাত্রে চরিত্রে অভিনয় করেন। এটি তার প্রথম আলোচিত সাফল্য বলে বিবেচিত হয়। এই কাজের জন্য তিনি শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার ও শ্রেষ্ঠ অভিনেতা বিভাগে ফিল্মফেয়ার সমালোচক পুরস্কার অর্জন করেন। এরপর তিনি কৌন? (১৯৯৯), শূল (১৯৯৯) চলচ্চিত্রে কাজ করেন। দ্বিতীয় চলচ্চিত্রটির জন্য তিনি শ্রেষ্ঠ অভিনেতা বিভাগে তার দ্বিতীয় ফিল্মফেয়ার সমালোচক পুরস্কার অর্জন করেন। বাজপেয়ী এরপর জুবেদা (২০০১) চলচ্চিত্রে একজন রাজকুমার, অক্স (২০০১) চলচ্চিত্রে ধারাবাহিক খুনী, রোড (২০০২) চলচ্চিত্রে একজন চিত্তবিকারগ্রস্থ খুনী চরিত্রে অভিনয় করেন।

বাজপেয়ী পিঞ্জর (২০০৩) চলচ্চিত্রের জন্য একটি বিশেষ জাতীয় চলচ্চিত্র পুরস্কার লাভ করেন। এরপর তিনি একাধিক ছোট, অনুল্লেখ্য চরিত্রে অভিনয় করেন, যা তার কর্মজীবনকে সামনে এগিয়ে নিতে ব্যর্থ হয়। তিনি ২০১০ সালে রাজনৈতিক রোমহর্ষক রাজনীতি চলচ্চিত্রে একজন লোভী রাজনীতিবিদ চরিত্রে অভিনয় করে প্রশংসিত হন। ২০১২ সালে তিনি গ্যাংস অব ওয়াসেপুর চলচ্চিত্রে সরদার খান চরিত্রে অভিনয় করেন। তার পরবর্তী কাজগুলো হল চক্রব্যূহ (২০১২) চলচ্চিত্রে একজন নকশালপন্থী ও স্পেশাল ২৬ (২০১৩) চলচ্চিত্রে সিবিআই কর্মকর্তা। ২০১৬ সালে তিনি হংসল মেহতা পরিচালিত জীবনীমূলক নাট্যধর্মী আলীগড় চলচ্চিত্রে অধ্যাপক রামচন্দ্র সিরস চরিত্রে অভিনয় করেন। এই কাজের জন্য তিনি শ্রেষ্ঠ অভিনেতা বিভাগে তার তৃতীয় ফিল্মফেয়ার সমালোচক পুরস্কার এবং এশিয়া প্যাসিফিক স্ক্রিন পুরস্কার অর্জন করেন। তিনি ভোঁসলে চলচ্চিত্রে অভিনয় করে ৬৭তম জাতীয় চলচ্চিত্র পুরস্কারে শ্রেষ্ঠ অভিনেতার পুরস্কার অর্জন করেন।

প্রারম্ভিক জীবন
বাজপেয়ী ১৯৬৯ সালের ২৩শে এপ্রিল বিহারের পশ্চিম চম্পারণ জেলার বেতিয়ার নিকটস্থ বেলওয়া গ্রামে জন্মগ্রহণ করেন। পাঁচ ভাইবোনের মধ্যে তিনি দ্বিতীয়, এবং নায়ক মনোজ কুমারের নামানুসারে তার নাম রাখা হয়। তার এক ছোট বোন পুনম দুবে চলচ্চিত্র শিল্পের একজন ফ্যাশন ডিজাইনার। তার পিতা কৃষক এবং মাতা গৃহিণী। কৃষকের পুত্র হিসেবে বাজপেয়ী ছুটির দিনগুলোতে কৃষিকাজ করতেন। শৈশব থেকেই তার ইচ্ছা ছিল তিনি অভিনেতা হবেন।

তার পিতা তাদের শিক্ষার জন্য অর্থসংস্থান করতে দুর্ভোগ পোহাতেন। তিনি চতুর্থ শ্রেণি পর্যন্ত একটি "কুড়েঘর বিদ্যালয়ে" পড়াশোনা করেন, এবং পরে বেতিয়ার খ্রিস্ট রাজা উচ্চ বিদ্যালয়ে পড়াশোনা করেন। তিনি বেতিয়ার মহারানী জনকী কলেজ থেকে উচ্চ মাধ্যমিক সম্পন্ন করেন।

থাম্ব|ডান|২০১০ সালে রাজনীতির প্রিমিয়ারে বাজপেয়ী তার স্ত্রী নেহার সাথে।
তিনি ১৭ বছর বয়সে নতুন দিল্লিতে পাড়ি জমান এবং সেখানে প্রথমে সত্যবতী কলেজ ও পরে দিল্লি বিশ্ববিদ্যালয়ের রামজস কলেজে পড়াশোনা করেন। বাজপেয়ী ওম পুরী ও নাসিরুদ্দীন শাহদের মত অভিনেতাদের নিকট থেকে রাষ্ট্রীয় নাট্য বিদ্যালয়ের নাম শুনেন এবং সেখানে ভর্তির আবেদন করেন। তিনি তিনবার সেখান থেকে প্রত্যাখ্যাত হন এবং আত্মহত্যা করতে চেয়েছিলেন। তিনি এরপর অভিনেতা রঘুবীর যাদবের পরামর্শে পরিচালক ও অভিনয়ের প্রশিক্ষক ব্যারি জনের কর্মশালায় অংশ নেন। বাজপেয়ীর অভিনয়ে মুগ্ধ হয়ে জন তাকে তার প্রশিক্ষণ সহকারী হিসেবে নিয়োগ দেন। এরপর তিনি চতুর্থবারের মত রাষ্ট্রীয় নাট্য বিদ্যালয়ে ভর্তির জন্য আবেদন করেন। তারা তাকে শিক্ষার্থী হিসেবে গ্রহণের পরিবর্তে শিক্ষক হিসেবে যোগদানের প্রস্তাব দেয়।

বাজপেয়ী দিল্লির একটি মেয়েকে বিয়ে করেন, কিন্তু তার কর্মজীবনের সংগ্রামের দিনগুলোতে তাদের বিবাহবিচ্ছেদ ঘটে। অভিনেত্রী শাবানা রাজার, যিনি নেহা নামেও পরিচিত, প্রথম চলচ্চিত্র করীব (১৯৯৮) মুক্তির কিছুদিন পর তার সাথে বাজপেয়ীর পরিচয় হয়। তারা ২০০৬ সালে বিবাহবন্ধনে আবদ্ধ হনে। এই দম্পতির একটি কন্যাসন্তান রয়েছে।

কর্মজীবন
অভিষেক ও আলোচিত সাফল্য (১৯৯৪–২০০১)
বাজপেয়ী শুরুতে গোবিন্দ নিহলানির দ্রোহকাল (১৯৯৪) চলচ্চিত্রে এক মিনিটের একটি চরিত্রে অভিনয় করেন, এরপর তিনি জীবনীনির্ভর নাট্যধর্মী চলচ্চিত্র ব্যান্ডিট কুইন (১৯৯৪)-এ অভিনয় করেন। এই চলচ্চিত্রের অভিনয়শিল্পী নির্বাচন পরিচালক তিগমাংশু ধুলিয়া চলচ্চিত্রটির পরিচালক শেখর কাপুরকে তাকে নেওয়ার পরামর্শ দেন। বাজপেয়ীকে মূলত এই চলচ্চিত্রের ডাকাত বিক্রম মাল্লাহ চরিত্রের জন্য বিবেচনা করা হয়েছিল, যা অবশেষে নির্মল পাণ্ডের কাছে চলে যায়। বাজপেয়ী এই চলচ্চিত্রে ডাকাত মান সিংহের চরিত্রে কাজের সুযোগ পান। সেই সময় তিনি হংসল মেহতা পরিচালিত কলাকার টেলিভিশন ধারাবাহিকে এবং দূরদর্শন চ্যানেলে ইমতিহান ধারাবাহিকে কাজ করছিলেন।

মহেশ ভাট যখন তাকে দূরদর্শনে প্রচারিত ধারাবাহিক নাটক স্বভিমান (১৯৯৫)-এ কাজ করার প্রস্তাব দেন, তখন তিনি অভিনয়জীবনে থিতু হওয়ার জন্য লড়াই করছিলেন। তিনি অল্প পারিশ্রমিকে ধারাবাহিকটিতে কাজ করার জন্য রাজি হন। পরবর্তীকালে তিনি দস্তক (১৯৯৬) ও তামান্না (১৯৯৭)-এর মত চলচ্চিত্রে ছোটখাট চরিত্রে কাজ করেন। পরিচালক রাম গোপাল বর্মা তাকে হাস্যরসাত্মক দাউদ (১৯৯৭) চলচ্চিত্রে পার্শ্ব চরিত্রের জন্য বাছাই করেন। চলচ্চিত্রটি সমাপ্ত হওয়ার পর বর্মা বাজপেয়ীকে ছোট চরিত্রে অভিনয়ের প্রস্তাব দেওয়ার জন্য দুঃখ প্রকাশ করেন। তিনি অতঃপর তাকে তার পরবর্তী চলচ্চিত্রে কেন্দ্রীয় চরিত্রে কাজের সুযোগ দেওয়ার অঙ্গীকার করেন। তাদের পরবর্তী চলচ্চিত্র ছিল অপরাধ নাট্যধর্মী সত্য (১৯৯৮)। এই চলচ্চিত্রে গ্যাংস্টার ভিকু মহাত্রে চরিত্রে অভিনয় করেন, যিনি নাম ভূমিকায় অভিনয় করা জে. ডি. চক্রবর্তীকে নিয়ে মুম্বই আন্ডারওয়ার্ল্ডে তাদের সংযোগ স্থাপন করেন।

সত্য চলচ্চিত্রটির বেশিরভাগ অংশই মুম্বইয়ের বাস্তবিক বস্তিতে ধারণ করা হয়। এটি ১৯৯৮ সালে ভারতের আন্তর্জাতিক চলচ্চিত্র উৎসবে প্রদর্শিত হয় এবং বেশিরভাগই ইতিবাচক পর্যালোচনা লাভ করে। অনুপমা চোপড়া বাজপেয়ী ও বাকিদের অভিনয়কে "এত ভালো যে আপনি তাদের ঘর্মাক্ত শরীরে মুম্বইয়ের ময়লার গন্ধ ঠের পাবেন" বলে উল্লেখ করেন। চলচ্চিত্রটি ব্যবসায়িক দিক থেকেও সফল হয়, এবং বাজপেয়ী তার অভিনয়ের জন্য শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার এবং শ্রেষ্ঠ অভিনেতা বিভাগে ফিল্মফেয়ার সমালোচক পুরস্কার অর্জন করেন। ফিল্মফেয়ার তার এই অভিনয়কে তাদের ২০১০ সংখ্যায় বলিউডের "সেরা ৮০ প্রতীকী অভিনয়"-এর একটি হিসেবে অন্তর্ভুক্ত করে। বাজপেয়ী আবার ১৯৯৯ সালে বর্মার পরিচালনায় কৌন? এবং প্রযোজনায় শূল চলচ্চিত্রে কাজ করেন। কৌন? একটি বাড়িতে মাত্র তিনটি চরিত্র নিয়ে নির্মিত রহস্যকাহিনি, যাতে বাজপেয়ী একজন বিরক্তিকর বাচাল আগন্তুক চরিত্রে অভিনয় করেন। চলচ্চিত্রটি বক্স অফিসে ব্যর্থ হয়। শূল চলচ্চিত্রে তাকে একজন সৎ পুলিশ কর্মকর্তা হিসেবে দেখা যায় যিনি বিহারের মতিহারি জেলার রাজনৈতিক অপরাধী সংঘের সাথে যুক্ত হয়ে পড়েন। সাইফি বাজপেয়ীর এই চলচ্চিত্রের অভিনয়কে "সত্যিকার অর্থেই চমকপ্রদ [...] বিশেষত রবীনা ট্যান্ডনের সাথে অনুভূতিপূর্ণ দৃশ্যগুলো।" চলচ্চিত্রটি হিন্দি ভাষায় শ্রেষ্ঠ পূর্ণদৈর্ঘ্য চলচ্চিত্র বিভাগে জাতীয় চলচ্চিত্র পুরস্কার অর্জন করে এবং বাজপেয়ী শ্রেষ্ঠ অভিনেতা বিভাগে ফিল্মফেয়ার সমালোচক পুরস্কার অর্জন করেন। এছাড়া তিনি তেলুগু প্রণয়ধর্মী চলচ্চিত্র প্রেম কথা (১৯৯৯)-এ অভিনয় করেন।

বাজপেয়ী ২০০০ সাল শুরু করেন হাস্যরসাত্মক দিল পে মাত লে ইয়ার!! ও অপরাধ নাট্যধর্মী ঘাট দিয়ে। দুটি চলচ্চিত্রেই তার বিপরীতে ছিলেন তাবু। প্রথমোক্ত চলচ্চিত্রের একটি সংলাপ কয়েকটি রাজনৈতিক দলের মধ্যে বিতর্কের জন্ম দেয়। ২০০১ সালে বাজপেয়ীর মুক্তিপ্রাপ্ত প্রথম চলচ্চিত্র হল রাকেশ ওমপ্রকাশ মেহরার অতিপ্রাকৃত থ্রিলার অক্স। মৃত্যুর পর মনু বর্মার (অমিতাভ বচ্চন অভিনীত) শরীরে পুনর্জন্ম লাভ করার অপরাধী রাঘবন ঘাটগে চরিত্রে তার খল অভিনয়ে জন্য তিনি শ্রেষ্ঠ খল অভিনয়শিল্পী বিভাগে ফিল্মফেয়ার পুরস্কারের মনোনয়ন লাভ করেন। এরপর তিনি শ্যাম বেনেগলের জুবেদা চলচ্চিত্রে রেখা ও কারিশমা কাপুরের সাথে কাজ করেন। এতে তাকে ফতেহপুরের মহারাজা বিজয়েন্দ্র সিং চরিত্রে দেখা যায়। তার চরিত্রটি যোধপুরের মহারাজা হনবন্ত সিংয়ের থেকে অনুপ্রাণিত।

কর্মজীবনে সংগ্রাম (২০০২–২০০৯)
২০০২ সালে বাজপেয়ীর একমাত্র মুক্তিপ্রাপ্ত চলচ্চিত্র হল পথ থ্রিলার রোড। তিনি এতে খল চরিত্রে অভিনয় করেন, যে চলতি পথে বিনা ভাড়ায় এক দম্পতির (বিবেক ওবেরয় ও অন্তরা মালি অভিনীত) সফরসঙ্গী হন, যাকে পরে চিত্তবিকারগ্রস্থ খুনী হিসেবে দেখা যায়। বাজপেয়ী এই চলচ্চিত্রের জন্য শ্রেষ্ঠ খল অভিনয়শিল্পী বিভাগে আরেকটি ফিল্মফেয়ার পুরস্কারের মনোনয়ন লাভ করেন। ২০০৩ সালে বাজপেয়ী মুক্তিপ্রাপ্ত প্রথম চলচ্চিত্র হল ভারত বিভাজনের সময়ের নাট্যধর্মী পিঞ্জর। চন্দ্রপ্রকাশ দ্বিবেদী পরিচালিত এই চলচ্চিত্রটি একই নামের একটি পাঞ্জাবি উপন্যাস অবলম্বনে নির্মিত। এই চলচ্চিত্রে তার অভিনয়ের জন্য তিনি জাতীয় চলচ্চিত্র পুরস্কারের বিশেষ জুরি পুরস্কার লাভ করেন। এরপর তিনি জে. পি. দত্তর কারগিল যুদ্ধের উপর ভিত্তি করে নির্মিততারকাবহুল যুদ্ধভিত্তিক চলচ্চিত্র এলওসি: কারগিল-এ গ্রেনেডিয়ার যোগেন্দ্র সিং যাদব চরিত্রে অভিনয় করেন। এই কাজের জন্য তিনি শ্রেষ্ঠ পার্শ্ব অভিনেতা বিভাগে ফিল্মফেয়ার পুরস্কারের মনোনয়ন লাভ করেন। দুটি চলচ্চিত্রই ব্যবসায়িকভাবে ব্যর্থ হয়।

বাজপেয়ীর পরবর্তী কাজগুলো হল রবীনা ট্যান্ডনের বিপরীতে জাগো (২০০৪), মকরন্দ দেশপাণ্ডের হনন ও থ্রিলার ইনতেকাম। জাগো চলচ্চিত্রে তিনি একজন পুলিশ কর্মকর্তা চরিত্রে অভিনয় করেন, যে তার ১০ বছর বয়সী কন্যা ধর্ষণের শিকার ও খুন হওয়ার পর আইন নিজের হাতে তুলে নেয়। একই বছর তিনি যশ চোপড়ার প্রণয়মূলক নাট্যধর্মী বীর-জারা চলচ্চিত্রে পার্শ্ব চরিত্রে অভিনয় করেন। চলচ্চিত্রটি ৫৫তম বার্লিন চলচ্চিত্র উৎসবে প্রদর্শিত হয়, এবং বিশ্বব্যাপী ₹৯৪০ মিলিয়ন আয় করে সেই বছরের সর্বোচ্চ আয়কারী চলচ্চিত্র হয়ে ওঠে। ২০০৫ সালে বাজপেয়ী ধর্মেশ দর্শনের নাট্যধর্মী বেওয়াফা, থ্রিলার ফারেব এবং ইংরেজি ভাষার রিটার্ন টু রাজাপুর চলচ্চিত্রে অভিনয় করেন। এছাড়া তিনি তেলুগু প্রণয়ধর্মী হ্যাপি (২০০৬) চলচ্চিত্রে অভিনয় করেন।

২০০৭ সালে বাজপেয়ী ১৯৭১ চলচ্চিত্রে মেজর সুরজ সিং চরিত্রে কাজ করেন। চলচ্চিত্রটিতে ছয়জন ভারতীয় সেনাবাহিনীর সৈনিকের গল্প বিবৃত হয়েছে, যারা ১৯৭১ সালে পাক-ভারত যুদ্ধে ধৃত হওয়ার পর পাকিস্তানি কারাগার থেকে পালিয়ে আসে। সিএনএন-আইবিএন-এর রাজীব মসন্দ চলচ্চিত্রটির সমালোচনা করেন, কিন্তু লিখেন "[বাজপেয়ী] তার সেরাটা দিয়েছেন, তিনি বেশিরভাগই মনোযোগ ধরে রেখেছেন এবং এই কৌশলে এমন একটি চরিত্র সৃষ্টি করেছেন যে কথা বলার চেয়ে চোখ দিয়েই বেশি বলেছে।" এরপর তিনি জুহি চাওলার বিপরীতে গণেশ আচার্যের নাট্যধর্মী স্বামী চলচ্চিত্রে শ্রেষ্ঠাংশে অভিনয় করেন। এই বছরের বাজপেয়ীর মুক্তিপ্রাপ্ত শেষ কাজ হল অমনিবাস চলচ্চিত্র দস কাহানিয়াঁ। তিনি সঞ্জয় গুপ্ত পরিচালিত জহির গল্পে দিয়া মির্জার বিপরীতে অভিনয় করেন। ২০০৭ সালে তার মুক্তিপ্রাপ্ত সকল চলচ্চিত্রই ব্যবসায়িকভাবে ব্যর্থ হয়। পরের বছর তিনি তারকাবহুল হাস্যরসাত্মক চলচ্চিত্র মানি হ্যায় তো হানি হ্যায় (২০০৮)-এ অভিনয় করেন, এটিও বক্স অফিসে চরমভাবে ব্যর্থ হয়।

তেলুগু ভাষার বেদম চলচ্চিত্র নির্মাণকালে বাজপেয়ী কাঁধে আঘাত পান এবং প্রায় দুই বছর পর্দায় অনুপস্থিত ছিলেন। তিনি ২০০৬ সালের দিল্লি বন্ধ অভিযানের ঘটনার উপর ভিত্তি করে নির্মিত হাস্যরসাত্মক জুগাড় (২০০৯) চলচ্চিত্র দিয়ে কেন্দ্রীয় ভূমিকায় কাজের মধ্য দিয়ে অভিনয়ে ফিরে আসেন। তার পরবর্তী কাজ হল রহস্য থ্রিলার এসিড ফ্যাক্টরি (২০০৯), এটি ২০০৬ সালের মার্কিন চলচ্চিত্র আননোন-এর পুনর্নির্মাণ। তিনি অপহৃত হয়ে ফ্যাক্টরিতে আবদ্ধ এবং কীভাবে সেখানে এলো সেই স্মৃতিভ্রষ্ট কয়েকজন ব্যক্তিদের মধ্যে একজন হিসেবে একটি কৌতুক চরিত্রে অভিনয় করেন। চলচ্চিত্রটি বক্স অফিসে ব্যবসা করতে পারেনি। এই ব্যর্থতার ধারাবাহিকতা তার পরবর্তী কাজেও চলতে থাকে। মধুর ভান্ডারকরের জেল (২০০৯) চলচ্চিত্রে তিনি আজীবন সাজাপ্রাপ্ত আসামী চরিত্রে অভিনয় করেন। তিনি এই চরিত্রটিকে চলচ্চিত্রের কেন্দ্রীয় চরিত্রের (নীল নিতিন মুকেশ অভিনীত) "বর্ণনাকারী" ও "উপদেষ্টা" হিসেবে অভিহিত করেন।

রাজনীতি ও অতঃপর (২০১০-বর্তমান)
২০১০ সালে বাজপেয়ী প্রকাশ ঝায়ের বিশাল নির্মাণব্যয়ের তারকাবহুল রাজনৈতিক থ্রিলার রাজনীতি চলচ্চিত্রে অভিনয় করেন। এটি ভারতীয় মহাকাব্য মহাভারত থেকে অনুপ্রাণিত। বাজপেয়ীর অভিনীত বীরেন্দ্র প্রতাপ সিং চরিত্রটি মহাভারতের দুর্যোধন চরিত্র থেকে অনুপ্রাণিত, তাকে একজন লোভী রাজনীতিবিদ হিসেবে দেখা যায়, যে নিজেকে একটি রাজনৈতিক পরিবারের যোগ্য উত্তরসূরি বলে দাবি করে। দ্য টাইমস অব ইন্ডিয়ার নিখত কাজমি তার পর্যালোচনায় বাজপেয়ীকে উল্লেখ করে লিখেন, "তিনি তার দৃশ্যগুলোতে চোখের পলক ফেলতে দেননি" এবং "তার সম্মোহনকর অভিনয়ের স্মৃতি বারবার ফিরে আসছিল।" ভারতীয় বাণিজ্য সাংবাদিকরা রাজনীতির ₹৬০০ মিলিয়ন বিনিয়োগ নিয়ে শঙ্কিত ছিলেন। তবে চলচ্চিত্রটি ব্যবসাসফল হয় এবং বিশ্বব্যাপী ₹১.৪৩ বিলিয়ন আয় করে। বাজপেয়ী এই চলচ্চিত্রের জন্য শ্রেষ্ঠ পার্শ্ব অভিনেতা বিভাগে ফিল্মফেয়ার পুরস্কারের মনোনয়ন লাভ করেন। তিনি এরপর দুটি তেলুগু চলচ্চিত্রে অভিনয় করেন, সেগুলো হল বেদম (২০১০) ও পুলি (২০১০); এবং তারপর হাস্যরসাত্মক দস তোলা (২০১০) চলচ্চিত্রে অভিনয় করেন। এছাড়া তিনি অ্যানিমেটেড চলচ্চিত্র রামায়ণ: দি এপিক-এ রাম চরিত্রের জন্য কণ্ঠ দেন। এটি ভারতীয় মহাকাব্য রামায়ণ অবলম্বনে নির্মিত।

থাম্ব|বাম|২০১১ সালে আরক্ষণ-এর প্রচারণায় বাজপেয়ী
বাজপেয়ীর পরবর্তী চলচ্চিত্র ছিল ভারতীয় বর্ণপ্রথা ভিত্তিক সংরক্ষণ বিষয় নিয়ে নির্মিত সামাজিক নাট্যধর্মী চলচ্চিত্র আরক্ষণ (২০১১)। চলচ্চিত্রটি কিছু গোষ্ঠীর মধ্যে বিতর্কের সৃষ্টি করে এবং প্রেক্ষাগৃহে মুক্তির পূর্বেই উত্তর প্রদেশ, পাঞ্জাব, ও অন্ধ্রপ্রদেশে নিষিদ্ধ হয়। চলচ্চিত্রটিকে নিয়ে বাণিজ্য সাংবাদিকদের প্রত্যাশা উচ্চ ছিল, কিন্তু অবশেষে এটি বক্স অফিসে ব্যর্থ হয়। বাজপেয়ীর পরবর্তী কাজ ছিল থ্রিলার লঙ্কা (২০১১)। বলিউড হাঙ্গামার তরণ আদর্শ লিখেন, "লঙ্কা মনোজ বাজপেয়ীর চলচ্চিত্র, তিনি এটি নিয়ন্ত্রণকারী অভিনয় করেছেন। তিনি কঠিনতম বিষয়গুলো সামলে নিয়েছেন এবং কোন প্রকার হেঁচকি ছাড়াই চতুর সংলাপগুলো বলেছেন।"

২০১২ সালে বাজপেয়ী অনুরাগ কাশ্যপের দুই খণ্ডের অপরাধধর্মী চলচ্চিত্র গ্যাংস অব ওয়াসেপুর-এ অভিনয় করেন। তার অভিনীত সরদার খান চরিত্রটি প্রথম খণ্ডে দেখানো হয়। এই চরিত্রের প্রস্তুতি হিসেবে বাজপেয়ী তার মাথার চুল কামিয়ে ফেলেন এবং চার কেজি ওজন কমান। চলচ্চিত্রটি ২০১২ সালে কান চলচ্চিত্র উৎসব, ও টরন্টো আন্তর্জাতিক চলচ্চিত্র উৎসবে, এবং ২০১৩ সালে সানড্যান্স চলচ্চিত্র উৎসবে প্রদর্শিত হয়। গ্যাংস অফ ওয়াসেপুর ভারতে ২২শে জুন মুক্তি পায় এবং ইতিবাচক পর্যালোচনা অর্জন করে। অনুপমা চোপড়া তার সরদার খান চরিত্রটিকে সত্য-এর ভিকু মহাত্রের পর তার সেরা অভিনয় বলে অভিহিত করেন। বাজপেয়ী এই চলচ্চিত্রে তার অভিনয়ের জন্য শ্রেষ্ঠ অভিনেতা বিভাগে ফিল্মফেয়ার পুরস্কারের মনোনয়ন লাভ করেন। তার পরবর্তী চলচ্চিত্র ছিল চট্টগ্রামের অস্ত্র লুণ্ঠনের উপর ভিত্তি করে নির্মিত ঐতিহাসিক নাট্যধর্মী চলচ্চিত্র চিটাগং (২০১২)। বাজপেয়ী বাঙালি স্বাধীনতা সংগ্রামী সূর্য সেন চরিত্রে অভিনয় করেন, এবং এই কাজের জন্য তিনি কোন পারিশ্রমিক নেননি। এই বছরে তার শেষ মুক্তিপ্রাপ্ত চলচ্চিত্র ছিল চক্রবুহ্য, এতে তিনি একজন নকশালপন্থী চরিত্রে অভিনয় করেন। এই চরিত্রের জন্য তিনি ৫ কেজি ওজন কমান। লেখক ও গীতিকার জাভেদ আখতার চক্রবুহ্যকে "গত ২০ বছরের সেরা চলচ্চিত্র" বলে উল্লেখ করেন। অপরদিকে, ইন্ডিয়া টুডের এক পর্যালোচনায় চলচ্চিত্রটিকে "অপেশাদার প্রচেষ্টা" বলে উল্লেখ করা হয়; কিন্তু বাজপেয়ীর অভিনয়ের প্রশংসা করে।

২০১৩ সালে বাজপেয়ী অভিনীত পাঁচটি চলচ্চিত্র মুক্তি পায়। এই বছরে তার প্রথম চলচ্চিত্র সমর, এর মাধ্যমে তার তামিল চলচ্চিত্রে অভিষেক ঘটে। তিনি এই চলচ্চিত্রে একটি পার্শ্ব চরিত্রে অভিনয় করেন। তিনি এরপর নীরজ পাণ্ডের থ্রিলার স্পেশাল ২৬-এ কাজ করেন। ১৯৮৭ সালের অপেরা হাউজ ডাকাতি উপর ভিত্তি করে নির্মিত এই চলচ্চিত্রে তিনি সিবিআই কর্মকর্তা চরিত্রে অভিনয় করেন। এরপর তিনি অপরাধধর্মী চলচ্চিত্র শুটআউট অ্যাট বডালায় গ্যাংস্টার শাবির ইবরাহিম কাস্কর থেকে অনুপ্রাণিত একটি চরিত্রে অভিনয় করেন। বাজপেয়ী সত্যাগ্রহ চলচ্চিত্রের মধ্য দিয়ে চতুর্থবারের মত প্রকাশ ঝার পরিচালনায় কাজ করেন। এই চলচ্চিত্রটি সমাজকর্মী আন্না হাজারের ২০১১ সালের দুর্নীতির বিরুদ্ধে প্রতিবাদ থেকে কিছুটা অনুপ্রাণিত। তারকাবহুল এই চলচ্চিত্রটি নিয়ে বাণিজ্য সাংবাদিকদের প্রত্যাশা উচ্চ ছিল কারণ কাকতালীয়ভাবে মুম্বই ও দিল্লি গণধর্ষণের গণপ্রতিবাদের সময়ে এটি মুক্তি পায়। সত্যাগ্রহ দেশের অভ্যন্তরে ₹৬৭৫ মিলিয়ন আয় করে। বাজপেয়ী এরপর ভারতীয় মহাকাব্য মহাভারত অবলম্বনে নির্মিত একই নামের ত্রিমাত্রিক অ্যানিমেশন চলচ্চিত্রে যুধিষ্ঠির চরিত্রে কণ্ঠ দেন। ২০১৪ সালে বাজপেয়ী তামিল মারপিটধর্মী চলচ্চিত্র আনজান-এ খল চরিত্রে অভিনয় করেন।

বাজপেয়ী তার পরবর্তী চলচ্চিত্র তেবর (২০১৫)-এও খল চরিত্রে অভিনয় চালিয়ে যান। এটি ২০০৩ সালের তেলুগু ভাষার ওক্কাডু চলচ্চিত্রের পুনর্নির্মাণ। চলচ্চিত্রটি নেতিবাচক পর্যালোচনা লাভ করে এবং বক্স অফিসে ব্যর্থ হয়। একই বছর তাকে রবীনা ট্যান্ডনের সাথে দেশপ্রেমের বিষয়বস্তু নিয়ে নির্মিত স্বল্পদৈর্ঘ্য চলচ্চিত্র জয় হিন্দ-এ দেখা যায়। ছয় মিনিট দৈর্ঘ্যের চলচ্চিত্রটি ভারতের স্বাধীনতা দিবসের পূর্বে ওয়ো রুমসের ইউটিউব চ্যানেলে প্রকাশিত হয়। ২০১৬ সালে বাজপেয়ী তাণ্ডব নামে আরেকটি স্বল্পদৈর্ঘ্য চলচ্চিত্রে কাজ করেন। দেবাশীষ মখিজা পরিচালিত চলচ্চিত্রটিতে একজন সৎ পুলিশ কনস্টেবল কি ধরনের চাপ ও ঘটনার মুখোমুখি হয় তা দেখানো হয়েছে। এটিও ইউটিউবে মুক্তি পায়। একই বছর তিনি হংসল মেহতার জীবনীনির্ভর নাট্যধর্মী আলীগড় চলচ্চিত্রে অধ্যাপক রামচন্দ্র সিরস চরিত্রে অভিনয় করেন। চলচ্চিত্রটিতে আলিগড় মুসলিম বিশ্ববিদ্যালয় থেকে তার যৌন অভিমুখিতার কারণে বহিষ্কৃত সমকামী অধ্যাপকের গল্প তুলে ধরা হয়েছে। বাজপেয়ী এই চরিত্রের প্রস্তুতি হিসেবে সিরাসের কিছু ভিডিও ক্লিপ দেখেন। চলচ্চিত্রটি ২০তম বুসান আন্তর্জাতিক চলচ্চিত্র উৎসব, ও ২০১৫ মুম্বই চলচ্চিত্র উৎসবে প্রদর্শিত হয়। আলীগড় ২০১৬ সালের ২৬শে ফেব্রুয়ারি মুক্তির পর ইতিবাচক পর্যালোচনা লাভ করে। বাজপেয়ী এই কাজের জন্য ১০ম এশিয়া প্যাসিফিক স্ক্রিন পুরস্কার শ্রেষ্ঠ অভিনেতার পুরস্কার অর্জন করেন এবং শ্রেষ্ঠ অভিনেতা বিভাগে তার তৃতীয় ফিল্মফেয়ার সমালোচক পুরস্কার অর্জন করেন। এরপর তিনি রাজেশ পিল্লাইয়ের সর্বশেষ চলচ্চিত্র ট্রাফিক (২০১৬)-এ একজন ট্রাফিক কনস্টেবল চরিত্রে অভিনয় করেন। এটি ২০১১ সালের মালয়ালম ভাষার একই নামের চলচ্চিত্রের পুনর্নির্মাণ। এই বছরের তার পরবর্তী মুক্তিপ্রাপ্ত চলচ্চিত্র হল জীবনীনির্ভর ক্রীড়াধর্মী চলচ্চিত্র বুধিয়া সিং - বর্ন টু রান। এতে তিনি বিশ্বের সর্বকনিষ্ঠ ম্যারাথন দৌড়বিদ বুধিয়া সিংয়ের কোচ চরিত্রে অভিনয় করেন। এরপর তিনি হাস্যরসাত্মক সাত উছাক্কে (২০১৬) ও নীরজ পাণ্ডে পরিচালিত স্বল্পদৈর্ঘ্য চলচ্চিত্র অউচ-এ অভিনয় করেন।

২০১৭ সালে বাজপেয়ীর মুক্তিপ্রাপ্ত প্রথম চলচ্চিত্র গোয়েন্দা থ্রিলার নাম শাবানা। এটি ২০১৫ সালের বেবি চলচ্চিত্রের স্পিন-অফ, এতে তাপসী পান্নু তার পূর্বের চলচ্চিত্রের শাবানা চরিত্রে পুনরায় কাজ করেন। একই বছর তিনি অপরাধ নাট্যধর্মী সরকার ৩-এ পুনরায় রাম গোপাল বর্মার পরিচালনায় কাজ করেন। এটি সরকার চলচ্চিত্র ধারাবাহিকের তৃতীয় কিস্তি। এই চলচ্চিত্রটিতে তিনি অরবিন্দ কেজরিওয়ালের থেকে কিছুটা অনুপ্রাণিত একটি চরিত্রে অভিনয় করেন। এই বছরের শেষভাগে তাকে নাট্যধর্মী রুখ চলচ্চিত্রে স্বল্পস্থায়ী একটি চরিত্রে দেখা যায়।

থাম্ব|200px|আইয়ারী চলচ্চিত্রের প্রচারণায় বাজপেয়ী
২০১৮ সালে বাজপেয়ী অপরাধ থ্রিলার আইয়ারী চলচ্চিত্রে নীরজ পাণ্ডের পরিচালনায় পুনরায় কাজ করেন। এতে তিনি কর্নেল অভয় সিং চরিত্রে অভিনয় করেন, যা তার অনুগ্রহভাজন মেজর জয় বকশির (সিদ্ধার্থ মালহোত্রা) পশ্চাদ্বাবন করে। চলচ্চিত্র সমালোচক নম্রতা জোশি চলচ্চিত্রটির দৃশ্যপটের সমালোচনা করেন এবং বাজপেয়ী ও একটি গানকে এই চলচ্চিত্রকে বাঁচানোর একমাত্র অবলম্বন বলে উল্লেখ করেন। বাজপেয়ী এরপর আহমেদ খানের বাগী ২ চলচ্চিত্রে টাইগার শ্রফ ও দিশা পাটানির সাথে কাজ করেন। এই বছরের শেষভাগে তিনি মনস্তাত্ত্বিক থ্রিলারধর্মী মিসিং চলচ্চিত্রে তাবুর বিপরীতে অভিনয় করেন এবং এই চলচ্চিত্র দিয়ে প্রযোজক হিসেবে আত্মপ্রকাশ করেন। চলচ্চিত্রটি সমালোচকদের নিকট থেকে নেতিবাচক পর্যালোচনা লাভ করে। দি ইন্ডিয়ান এক্সপ্রেস-এর শুভ্র গুপ্ত চলচ্চিত্রটিকে "বাজে তালগোল পাকানো" বলে উল্লেখ করেন। তিনি এরপর জন আব্রাহামের সাথে মারপিটধর্মী সত্যমেব জয়তে (২০১৮) চলচ্চিত্রে অভিনয় করেন। একই বছর তিনি মনস্তাত্ত্বিক নাট্যধর্মী গলি গুলিয়াঁ চলচ্চিত্রে কাজ করেন। এটি দিপেশ জৈনের পরিচালিত প্রথম চলচ্চিত্র, যাতে তিনি পুরনো দিল্লিতে বসবাসকারী ইলেকট্রিশিয়ান চরিত্রে অভিনয় করেন, যিনি বাস্তবতার উপর তার নিয়ন্ত্রণ হারিয়ে ফেলতে শুরু করেন। চলচ্চিত্রটির উদ্বোধনী প্রদর্শনী অনুষ্ঠিত হয় ২২তম বুসান আন্তর্জাতিক চলচ্চিত্র উৎসবে, এবং এটি ২০১৭ এমএএমআই চলচ্চিত্র উৎসব, লস অ্যাঞ্জেলেসের ভারতীয় চলচ্চিত্র উৎসব, আটলান্টা চলচ্চিত্র উৎসব, ক্লিভল্যান্ড আন্তর্জাতিক চলচ্চিত্র উৎসব ও শিকাগো আন্তর্জাতিক চলচ্চিত্র উৎসবে প্রদর্শিত হয়। এই কাজের জন্য তিনি মেলবোর্নের ভারতীয় চলচ্চিত্র উৎসবে শ্রেষ্ঠ অভিনেতার পুরস্কার অর্জন করেন। এই বছরে তার শেষ মুক্তিপ্রাপ্ত চলচ্চিত্র হল তাবরেজ নূরানির তারকাবহুল নাট্যধর্মী লাভ সোনিয়া। এর উদ্বোধনী প্রদর্শনী অনুষ্ঠিত হয় লন্ডন ভারতীয় চলচ্চিত্র উৎসবে এবং ২০১৮ সালের ১৪ই সেপ্টেম্বর ভারতে মুক্তি পায়।

দেবাশীষ মাখিজার ভোঁসলে চলচ্চিত্রে বাজপেয়ী বাঁচার আশা ক্ষীণ এমন একজন অবসরপ্রাপ্ত মুম্বই পুলিশ চরিত্রে অভিনয় করেন, যার স্থানীয়দের দ্বারা শহর থেকে অভিবাসিত লোকদের বিতাড়িত করাকালীন এক উত্তর ভারতীয় তরুণীর সাথে বন্ধুত্ব হয়। চলচ্চিত্রটি এবং তার অভিনয় সমালোচকদের নিকট থেকে ইতিবাচক পর্যালোচনা লাভ করে এবং নম্রতা জোশি তার অভিনয় সম্পর্কে বলেন, "তার ভোঁসলে চরিত্রটিকে আত্মীকরণে বিস্ময়কর এবং তিনি কেবল তার মুখভঙ্গিই নয় বরং তার পুরো শরীর কাজে লাগিয়েছেন।" এই চরিত্রে জন্য তিনি তার প্রথম শ্রেষ্ঠ অভিনেতা বিভাগে জাতীয় চলচ্চিত্র পুরস্কার এবং শ্রেষ্ঠ অভিনেতা বিভাগে দ্বিতীয় এশিয়া প্যাসিফিক স্ক্রিন পুরস্কার অর্জন করেন।

থাম্ব|২০১৯ সালে বাজপেয়ী পদ্মশ্রী গ্রহণ করছেন
শিল্পকলায় তার অবদানের জন্য ২০১৯ সালে ভারত সরকার তাকে ভারতের চতুর্থ সর্বোচ্চ বেসামরিক সম্মাননা পদ্মশ্রীতে ভূষিত করে। একই বছর তিনি অভিষেক চৌবের মারপিটধর্মী সোনচিড়িয়া চলচ্চিত্রে ডাকাত মান সিংহ চরিত্রে অভিনয় করেন। রাজা সেন তার পর্যালোচনায় লিখেন বাজপেয়ী "বিদ্রোহী প্রধান হিসেবে অনবদ্য।" এরপর তাকে রাজ নিদিমরু ও কৃষ্ণ ডি.কে.'র গোয়েন্দা মারপিটধর্মী নাট্য ওয়েব ধারাবাহিক দ্য ফ্যামিলি ম্যান-এ দেখা যায়। বাজপেয়ী এতে মধ্যবিত্ত লোকের ছদ্মবেশে গোয়েন্দা এজেন্সিতে কর্মরত গোয়েন্দা চরিত্রে অভিনয় করেন। ধারাবাহিকটি ও তার অভিনয় সমালোচকদের নিকট থেকে ইতিবাচক প্রতিক্রিয়া লাভ করে, এবং হিন্দুস্তান টাইমস-এর রোহিত নাহার লিখেন, "মনোজ বাজপেয়ী, তিনি যেমনটা করে থাকেন, এককথায় অসাধারণ।" তিনি ২০২০ ফিল্মফেয়ার ওটিটি পুরস্কারে সমালোচকদের বিচারে নাট্যধর্মী ধারাবাহিকে শ্রেষ্ঠ অভিনেতা বিভাগে পুরস্কৃত হন।

২০২০ সালে বাজপেয়ী শিরীষ কুন্দরের অপরাধ থ্রিলার চলচ্চিত্র মিসেস সিরিয়াল কিলার চলচ্চিত্রে জ্যাকলিন ফার্নান্দেজের সাথে পার্শ্ব চরিত্রে অভিনয় করেন। চলচ্চিত্রটি নেটফ্লিক্সে মুক্তি পাওয়ার পর নেতিবাচক প্রতিক্রিয়া লাভ করে। এই বছর তার শেষ মুক্তিপ্রাপ্ত চলচ্চিত্র হল দিলজিৎ দোসাঞ্ঝ ও ফাতিমা সানা শেখের সাথে হাস্যরসাত্মক সুরজ পে মঙ্গল ভারী। এটি কোভিড-১৯ মহামারীর কারণে আটমাস প্রেক্ষাগৃহ বন্ধ থাকার পর ভারতের প্রেক্ষাগৃহে মুক্তিপ্রাপ্ত প্রথম চলচ্চিত্র। পরের বছর তিনি নীরজ পাণ্ডে পরিচালিত ডিসকভারি+-এর প্রামাণ্য অনুষ্ঠান সিক্রেটস অব সিনাউলি-র গল্প বর্ণনা করেন। এছাড়া তিনি থ্রিলারধর্মী সাইলেন্স... ক্যান ইউ হিয়ার ইট? চলচ্চিত্রে খুনের মামলা সমাধানের চেষ্টারত এক পুলিশ চরিত্রে অভিনয় করেন। চলচ্চিত্রটি জিফাইভে মুক্তি পায় এবং মিশ্র সমালোচনা লাভ করে।

অভিনয়ের ধরন
বাজপেয়ীকে প্রায়ই পদ্ধতিগত অভিনেতা এবং পরিচালকের অভিনেতা হিসেবে অভিহিত করা হয় এবং তিনি চলচ্চিত্রে প্রথাবিরোধী চরিত্রের জন্য পরিচিত। অভিনেতা নওয়াজুদ্দীন সিদ্দিকী অক্স চলচ্চিত্রে বাজপেয়ীর অভিনয়কে তার কিক (২০১৪) চলচ্চিত্রের খল চরিত্রের অনুপ্রেরণা বলে উল্লেখ করেন। এছাড়া বাজপেয়ী চলচ্চিত্র শিল্পের শীর্ষ অভিনয়শিল্পীদের তুলনায় পারিশ্রমিকের তারতম্য নিয়েও সোচ্চার। তিনি অমিতাভ বচ্চন, নাসিরুদ্দিন শাহ ও রঘুবীর যাদবকে তার অনুপ্রেরণা বলে উল্লেখ করেন।

পরিচালক রাম গোপাল বর্মা বাজপেয়ীকে তার নিজের জন্য "শিক্ষা" বলে গণ্য করেন এবং বলেন তিনি "আমি যাদের সাথে কাজ করেছি তন্মধ্যে সেরা অভিনেতা"। বাজপেয়ীর ব্যান্ডিট কুইন চলচ্চিত্রের পরিচালক শেখর কাপুর বলেন, "মনোজের অল্প কাজ করে অনেক কিছু উপস্থাপন করার সামর্থ্য রয়েছে। তিনি কখনো কোন দৃশ্যে অতি-অভিনয় করেন না এবং যৎসামান্য সংলাপেও পুরোপুরি স্বস্তিদায়ক কাজ করেন।" পরিচালক হংসল মেহতার মতে, মনোজের "মাত্র অল্প কয়েকজনের মত নিজেকে রূপান্তর করার সামর্থ্য রয়েছে।"

সত্য চলচ্চিত্রে ভিকু মহাত্রে চরিত্রে বাজপেয়ীর অভিনয় এবং তার সংলাপ "মুম্বই কা কিং কৌন? ভিকু মহাত্রে" (মুম্বইয়ের রাজা কে? ভিকু মহাত্রে)-এর জন্য একে হিন্দি চলচ্চিত্রের অন্যতম স্মরণীয় চরিত্র হিসেবে গণ্য করা হয়। কে কে মেনন এই চরিত্রটিকে অন্যান্য পদ্ধতিগত অভিনেতাদের জন্য বাঁকবদল হিসেবে অভিহিত করে বলেন, "সত্য চলচ্চিত্রে মনোজের অসাধারণ অভিনয় না দেখা গেলে ইরফান খান ও আমার মত অভিনেতাকে হয়ত এখনো অনুকূল অভ্যর্থনা পেতে অপেক্ষা করতে হত। মনোজ আমাদের জন্য সেই দ্বার উন্মোচন করে দিয়েছেন।" সাংবাদিক-লেখক জয় অর্জুন সিং তার পপকর্ন এসেয়িস্টস বইতে এই চরিত্র সম্পর্কে লিখতে গিয়ে বলেন "[এই চরিত্রের] 'পার্থিবতা' ও 'অকৃত্রিমতা' বাজপেয়ীর অভিনয়ে বিরতিহীন পরিশ্রমের সূক্ষ্ম ফলাফল।"

চলচ্চিত্রের তালিকা
চলচ্চিত্র
+Key  যে সকল চলচ্চিত্র মুক্তি পায়নি।
বছরচলচ্চিত্র চরিত্রটীকা ১৯৯৪ দ্রোহকাল আনন্দ  বিশেষ অতিথি  ব্যান্ডিট কুইন ডাকাত মান সিং  ১৯৯৬  দস্তক অবিনাশ ব্যানার্জি সংশোধন ভানওয়ার ১৯৯৭ তামান্না সেলিম দাউদ পুষ্কর ১৯৯৮ সত্য ভিকু মহাত্রে শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কারশ্রেষ্ঠ অভিনেতা বিভাগে ফিল্মফেয়ার সমালোচক পুরস্কার ১৯৯৯ প্রেম কথা শঙ্করম তেলুগু চলচ্চিত্র কৌন? সমীর এ. পূর্ণভালে শূল ইনস্পেক্টর সমর প্রতাপ সিং শ্রেষ্ঠ অভিনেতা বিভাগে ফিল্মফেয়ার সমালোচক পুরস্কারমনোনীত–শ্রেষ্ঠ অভিনেতা বিভাগে ফিল্মফেয়ার পুরস্কার ২০০০ ফিজা মুরাদ খান বিশেষ উপস্থিতি দিল পে মাত লে ইয়ার রাম সরন পাণ্ডে ঘাট কৃষ্ণ পাটিল ২০০১ জুবেদা মহারাজা বিজয়েন্দ্র সিং অক্স রাঘবন ঘাটগে মনোনীত-শ্রেষ্ঠ খল অভিনয়শিল্পী বিভাগে ফিল্মফেয়ার পুরস্কার ২০০২ রোড বাবু মনোনীত-শ্রেষ্ঠ খল অভিনয়শিল্পী বিভাগে ফিল্মফেয়ার পুরস্কার ২০০৩ পিঞ্জর রশিদ জাতীয় চলচ্চিত্র পুরস্কার – বিশেষ জুরি পুরস্কার / বিশেষ উল্লেখ এলওসি: কারগিল যোগেন্দ্র সিং যাদব  মনোনীত-শ্রেষ্ঠ পার্শ্ব অভিনেতা বিভাগে ফিল্মফেয়ার পুরস্কার ২০০৪ হনন পাগলা / শমসের জাগো কৃপা শঙ্কর ঠাকুর বীর-জারা রাজা শরাজি ইনতেকাম: দ্য পারফেক্ট গেম উদয় ধীরেন্দ্র ঠাকুর ২০০৫ রিটার্ন টু রাজাপুর জয় সিংহ বেওয়াফা দিল অরোরা ফারেব আদিত্য মালহোত্রা ২০০৬ হ্যাপি ডিসিপি অরবিন্দ তেলুগু চলচ্চিত্র ২০০৭ ১৯৭১ মেজর সুরজ সিং স্বামী স্বামী দস কাহানিয়াঁ সাহিল ২০০৮ মানি হ্যায় তো হানি হ্যায় লাল্লাভাই ভারোদিয়া ২০০৯ জুগাড় ২০০৯ সন্দীপ এসিড ফ্যাক্টরি সুলতান জেল নবাব ২০১০ পুলি আল সলিম তেলুগু চলচ্চিত্র বেদম রহিমুদ্দিন কুরেশী তেলুগু চলচ্চিত্র রাজনীতি বীরেন্দ্র প্রতাপ মনোনীত-শ্রেষ্ঠ পার্শ্ব অভিনেতা বিভাগে ফিল্মফেয়ার পুরস্কার রামায়ণ: দি এপিক রাম  অ্যানিমেশন চলচ্চিত্র দস তোলা শঙ্কর সুনর ২০১১ আরক্ষণ মিথিলেশ সিং লঙ্কা জসবন্ত ২০১২ চিটাগং সূর্য সেন গ্যাংস অব ওয়াসেপুর সরদার খান মনোনীত—শ্রেষ্ঠ অভিনেতা বিভাগে ফিল্মফেয়ার পুরস্কার চক্রব্যূহ রাজন ২০১৩ সমর রাজেশ অরুণাচলম তামিল চলচ্চিত্র স্পেশাল ২৬ সিবিআই অফিসার ওয়াসিম খান শুটআউট অ্যাট বডালা জুবায়ের ইমতিয়াজ হাস্কর সত্যাগ্রহ বলরাম সিং মহাভারত যুধিষ্ঠির  অ্যানিমেশন চলচ্চিত্র ২০১৪ আনজান ইমরান ভাই তামিল চলচ্চিত্র ২০১৫ তেবর গজেন্দর সিং জয় হিন্দ   স্বল্পদৈর্ঘ্য চলচ্চিত্র ২০১৬ তাণ্ডব   শ্রেষ্ঠ স্বল্পদৈর্ঘ্য চলচ্চিত্র অভিনেতা বিভাগে ফিল্মফেয়ার পুরস্কার আলীগড়  রামচন্দ্র সিরস শ্রেষ্ঠ অভিনেতা বিভাগে ফিল্মফেয়ার সমালোচক পুরস্কার ট্রাফিক কনস্টেবল রামদাস গোদবোলে কৃতি স্বপন স্বল্পদৈর্ঘ্য চলচ্চিত্র বুধিয়া সিং - বর্ন টু রান বিরাচি দাস সাত উচাক্কে পাপ্পি  আউচ বিনয় স্বল্পদৈর্ঘ্য চলচ্চিত্র ২০১৭ নাম শাবানা রণবীর সিং সরকার ৩ গোবিন্দ দেশপাণ্ডে  রুখ দিবাকর মথুর ২০১৮ আইয়ারী কর্নেল অভয় সিং বাগী ২ ডিআইজি অজয় শেরগিল মিসিং সুশান্ত দুবে প্রযোজনা করেছেন সত্যমেব জয়তে ডিসিপি শিবংস রাঠোড় গলি গুলিয়াঁ খুড্ডুস লাভ সোনিয়া ফয়জল ভোঁসলে গানপাথ ভোঁসলে  ২০১৯ সোনচিড়িয়া মান সিংহ ২০২০ মিসেস সিরিয়াল কিলার ড. মৃত্যুঞ্জয় মুখার্জি নেটফিক্সের চলচ্চিত্র সুরজ পে মঙ্গল ভারী মধু মঙ্গল রানে  ২০২১ সাইলেন্স... ক্যান ইউ হিয়ার ইট এসিপি অবিনাশ বর্মা জিফাইভের চলচ্চিত্র  ডায়াল ১০০ নিখিল সুদ জিফাইভের চলচ্চিত্র 2023গোল মোহরচিত্রগ্রহণ TBA ডিসপ্যাচ নির্ধারিত হয়নি নির্মাণাধীনTBAজোরামনির্মাণাধীন

টেলিভিশন ধারাবাহিক
বছরশিরোনামভূমিকামন্তব্য১৯৯৩শিকাস্ত১৯৯৩হাম বাম্বাই না যায়েঙ্গে১৯৯৪কলাকার১৯৯৫ইমতিহানস্বাভিমানসুনীলকুরুক্ষেত্র১৯৯৬বদলতে রিশতেঅরবিন্দ ভার্মা১৯৯৭গাথা২০০৫ - ২০০৬কাম ইয়া জায়াদাহোস্ট/উপস্থাপক২০১৯ - বর্তমানপারিবারিক মানুষশ্রীকান্ত তিওয়ারি19টি পর্ব২০২১সিনাউলির রহস্যবর্ণনাকারীরশ্মিমুসাফির আলীসেগমেন্ট: হাঙ্গামা হ্যায় কিয়ন বারপা২০২৩ফরজিশ্রীকান্ত তিওয়ারিভয়েসওভার ক্যামিও; 1 পর্বস্যুপপ্রভাকরপোস্ট-প্রোডাকশন

ওয়েব ধারাবাহিক
বছরশিরোনামচরিত্রনেটওয়ার্কটীকা ২০১৯-বর্তমান দ্য ফ্যামিলি ম্যান শ্রীকান্ত তিওয়ারি আমাজন প্রাইম শ্রেষ্ঠ নাটধর্মী ধারাবাহিক অভিনেতা বিভাগে ফিল্মফেয়ার ওটিটি পুরস্কার (সমালোচক) ২০২১ সিক্রেটস টু সিনাউলি স্বয়ং ডিসকভারি+ বর্ণনাকারীপ্রামাণ্য চলচ্চিত্র রে নির্ধারিত হয়নি নেটফ্লিক্স

মিউজিক ভিডিও
বছরগানের শিরোনামচরিত্রটীকা ২০২০ বাম্বাই মেঁ কা বা স্বয়ং নেপথ্য সঙ্গীতেও কণ্ঠ দিয়েছেন২০২২"কুদি মেরি"

তথ্যসূত্র

 উৎস 

বহিঃসংযোগ




বিষয়শ্রেণী:১৯৬৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর ভারতীয় অভিনেতা
বিষয়শ্রেণী:২১শ শতাব্দীর ভারতীয় অভিনেতা
বিষয়শ্রেণী:দিল্লি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বিহারের অভিনেতা
বিষয়শ্রেণী:বিহারের চলচ্চিত্র প্রযোজক
বিষয়শ্রেণী:ভারতীয় কণ্ঠাভিনেতা
বিষয়শ্রেণী:ভারতীয় চলচ্চিত্র অভিনেতা
বিষয়শ্রেণী:ভারতীয় টেলিভিশন অভিনেতা
বিষয়শ্রেণী:ভারতীয় মঞ্চ অভিনেতা
বিষয়শ্রেণী:হিন্দি চলচ্চিত্র অভিনেতা
বিষয়শ্রেণী:শিল্পকলায় পদ্মশ্রী প্রাপক
বিষয়শ্রেণী:শ্রেষ্ঠ অভিনেতা বিভাগে জাতীয় চলচ্চিত্র পুরস্কার (ভারত) বিজয়ী
বিষয়শ্রেণী:শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার (ভারত) বিজয়ী
বিষয়শ্রেণী:শ্রেষ্ঠ অভিনেতা বিভাগে ফিল্মফেয়ার সমালোচক পুরস্কার বিজয়ী
বিষয়শ্রেণী:শ্রেষ্ঠ পার্শ্ব অভিনেতা বিভাগে জি সিনে পুরস্কার বিজয়ী
বিষয়শ্রেণী:শ্রেষ্ঠ পার্শ্ব অভিনেতা বিভাগে স্ক্রিন পুরস্কার বিজয়ী
বিষয়শ্রেণী:পশ্চিম চম্পারণ জেলার ব্যক্তি
বিষয়শ্রেণী:জি সিনে পুরস্কার বিজয়ী
বিষয়শ্রেণী:এশিয়া প্যাসিফিক স্ক্রিন অ্যাওয়ার্ড বিজয়ী